*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*94. számú előterjesztés*

Bátaszék Város Önkormányzata Képviselő-testületének 2017. április 26-án,

16,00 órakor megtartandó ülésére

*Amatőr operatőri alkotó táborban való részvétel támogatása*

|  |
| --- |
| **Előterjesztő:** dr. Bozsolik Róbert polgármester    **Készítette:**  Takácsné Gehring Mária aljegyző    **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  Közművelődési, Oktatási, Ifjúsági és Sport Bizottság: 2017. 04. 24.  Pénzügyi és Gazdasági Bizottság: 2017. 04. 25. |

**Tisztelt Képviselő-testület!**

A Magyar Hollywood Tanács elnöke levélben kereste meg az önkormányzatot egy, Szegeden megrendezésre kerülő amatőr operatőr alkotó tábor elképzelésével, amelynek célcsoportja az általános iskola 8. osztályától a gimnázium utolsó osztályáig tartó korosztály. A megkeresést mellékeljük, amelyben olvasható, hogy a városból 1-2 fiatal delegálását várják, akik a képzés után aktívan tudnak majd részt venni a helyi rendezvényszervezési, kulturális és filmes hagyományőrző tevékenységben. Az első, június végi ötnapos – oktatást, ellátást, szállást és technikai eszközöket is biztosító – tábor várható költsége 70 000 Ft/fő.

A tábor lehetőséget biztosít a helyi fiatalok számára a filmes hagyományok, az operatőri, forgatókönyvírói, rendezői feladatok megismerésére, a közösségépítésre, és mivel a képzés utókövetési tervvel is számol, így segítséget nyújtanak filmklub, helyi filmes híradós csoport létrehozásában.

Az elképzelést, a törekvést támogatva lehetőséget szeretnénk biztosítani két bátaszéki tanuló részvételére, melynek költségeihez 50 %-os támogatást az önkormányzat biztosítana. Honlapon, facebook-on hívnánk fel az érintettek figyelmét, és pályázati eljárás során lehetne kiválasztani a személyeket.

Kérem a tisztelt képviselő-testületet az előterjesztés megtárgyalására.

**Határozati javaslat:**

**filmes táborban való részvétel támogatására**

Bátaszék Város Önkormányzatának Képviselő-testülete:

1. támogatja a Magyar Hollywood Tanács szervezésében, 2017. június végén, Szegeden megrendezésre kerülő, ötnapos amatőr operatőr alkotó táborban 2 bátaszéki fiatal (általános iskola 8. osztálya és gimnázium végzős osztálya közötti korcsoport közül) részvételét azzal, hogy a tábor költségének 50 %-át, azaz legfeljebb 70.000 Ft-ot az önkormányzat 2017. évi költségvetésének általános tartalék kerete terhére biztosít;
2. felkéri a Közművelődési, Oktatási, Ifjúsági és Sport Bizottságot, hogy a részvétel lehetőségét hirdesse meg és a jelentkezők közül a 2 főt válassza ki.

*Határidő*: 2017. május 2.

*Felelős*: Kondriczné dr. Varga Erzsébet jegyző

(a határozat megküldéséért)

*Határozatról értesül*: Magyar Hollywood Tanács

KOIS Bizottság elnöke

BKÖH pénzügyi iroda,

irattár